જે ઉંમરમાં બાળકો રમકડાં રમતાં હોય છે કે પછી કોઈ વસ્તુની જીદ લઈ માતા પિતાને હેરાન કરતા હોય છે તે ઉંમરમાં તો શ્રીદેવીએ એક્ટિંગની દુનિયામાં પગ મુકી દીધો હતો. ૫૪ વર્ષની ઉંમરે અંતિમ શ્વાસ લેનાર શ્રીની ફિલ્મી કરિયર પચાસ વર્ષની રહી. ઘણા લોકો જલ્દી મરી જાય છે, પરંતુ શ્રી માટે કહેવાશે કે એ જલ્દી જીવી ગયાં. ૧૩ ઑગસ્ટ ૧૯૬૩માં એક નાનકડી પરી આ દુનિયામાં આવી. હજુ બરોબર બોલવાનું પણ શરૃ કર્યું નહોતું અને ૧૯૬૭માં તો તમિલ ફિલ્મમાં એન્ટ્રી મારી તે હતાં શ્રીદેવી. તેમનું ઓરિજિનલ નામ શ્રી અમ્મા યંગર અય્યપન હતું. બાદમાં તે શ્રીદેવી અને શ્રીના નામથી ઓળખાતાં થયાં. તમિલની ટોચની અભિનેત્રી જયલલિતા સાથે ચાર વર્ષની ઉંમરે બાળકલાકાર તરીકે પ્રથમ ફિલ્મ ‘થુનાઈવન’ કરી. ત્યારથી તેમની ફિલ્મ કરિયરની શરૃઆત થઈ.